**UMURWI W’AMATOHOZA KU BURUNDI**

**Burundi: Umurwi w’amatohoza ku Burundi usaba Leta y’Uburundi guhagarika ivyaha vyo guhonyanga agateka ka zina muntu**

**Jeneve, igenekerezo rya 29 Nyakanga 2017 –** Umurwi w’amatohoza ku Burundi urafashe nka nkama ingingo y’Inama ya ONU ijejwe agateka ka zina muntu yo kongereza ikiringo c’umwaka uwo murwi. Umurwi w’amatohoza urasavye Leta y’Uburundi n’ibindi bihugu bigize Isharahamwe mpuzamakungu ONU ko vyogira ishaka ryo kugwanya ukudahana ivyaha no guhagarika amabi yo guhohotera agateka ka muntu mu Burundi vyashizwe ahabona n’uwo murwi mu [cegeranyo uherutse gushikiriza](https://www.ohchr.org/FR/HRBodies/HRC/CoIBurundi/Pages/CoIBurundiReportHRC36.aspx).

Nkuko Fatsah Ouguergouz, Umukuru w’Umurwi w’amatohoza avyemeza, ati « Kwongereza ikiringo c’uwo murwi vyonyene ntibihagije, hategerezwa gufatwa izindi ngingo mu maguru masha zo kubahiriza agateka ka zina muntu mu Burundi, gushengeza abagirizwa ivyaha bikomeye vyo guhohotera kiremwa muntu biciye mu nzira zihumuriza bose kandi zizewe, zigatunganiriza zina muntu wese kugira abahuye n’ivyago batunganirizwe. Uwo murwi uzobandanya urangura amabanga washinzwe n’ubwira kandi ataho uhengamiye, ukurikije ingendo yo kuja inama no gukorana n’abo bose bipfuza ko ibintu bifata intumbero nziza nk’uko Inama ya ONU ijejwe agateka ka zina muntu ibisaba».

N’aho uwo murwi wabisavye kenshi, Leta y’Uburundi gushika ubu yaranse gukorana nawo, ukaba wizeye y’uko muri kino gihe abategetsi b’Uburundi bazobona ko ari akaryo ko kwisubirako. Nk’uko Reine Alapini Gansou, umwe mu bagize uwo murwi abisigura ati : « Abagize uwo murwi turemeje ko twiteguriye kuja inama n’ingingo na Leta y’Uburundi. Turasubiye kuyisaba ko nayo yogira intambwe ikemera gukorana n’uwu murwi, mu kuwuha amakuru yose yofasha kumenya ingene agateka ka zina muntu kifashe mu Burundi n’utwigoro twose dukorwa muri ico gisata ».

Inyuma y’amatohoza yamaze ikiringo c’amezi indwi, aho uwo murwi wavuganye n’abantu barenga 500 harimwo abarundi bahungiye mu mahanga n’abandi bagumye hagati mu gihugu, icegeranyo uwo murwi washitseko cerekana ko ivyaha bikomeye vyo guhohotera kiremwa muntu vyakozwe mu Burundi kuva muri Ndamukiza 2015. Mu mabi yatohojwe harimwo ihagarikwa n’ipfungwa rinyuranye n’amategeko, gusinzikarizwa ubuzima no gufatwa bunyamaswa, ubwicanyi ndengerabutungane, inyuruzwa n’izimanganywa ry’abantu, gushurashuzwa ku nguvu n’ayandi mabi afatiye ku gitsina.

Francoise Hampson, umwe mu bagize uwo murwi avuga ashimitse ati « Tubandanya tugira umwitwarariko udasanzwe wo kubona ayo mabi akibandanya, kandi amwe muri ayo mabi akorwa ashobora kuba ivyaha vy’agahomerabunwa. Turafise kandi umwitwarariko udasanwze wo kubona mu bakora ayo mabi harimwo abakozi ba Leta (na cane cane abakozi bo mu Biro vy’iperereza, abapolisi n’abasirikare) hamwe n’Imbonerakure zigizwe n’urwaruka rwegamiye umugambwe uri ku butegetsi. Nta muti n’umwe w’ingorane ziri mu Burundi ushobora kuboneka hatabonetse ishaka ryo kubahiriza agateka ka zina muntu no kurwanya kudahana ».

Umurwi w’amatohoza uributsa abategetsi b’Uburundi ko aribo bafise uruhara rwa mbere rwo guhagarika guhohotera kiremwa muntu bikorerwa ku gataka k’Uburundi. Urasaba kandi abari mu mirwi igwanya Leta guhagarika mu maguru masha ibikorwa bitubahiriza agateka ka zina muntu no kwirinda imvugo z’urwanko zihamagarira abantu gushamirana. Uwo murwi w’amatohoza urasavye kandi Ishirahamwe ry’Ubumwe bwa Afrika kunagura umugambi wo kurondera inyishu ku bibazo bihanze Uburundi, bishingiye ku kubahiriza agateka ka zina muntu no kwiyamiriza kudahana.

\*\*\*\*\*\*\*\*\*

*Umurwi w’abahinga b’Ishirahamwe Mpuzamakungu ujejwe kutohoza ku mabi yoba yarakozwe mu Burundi washinzwe kw’igenekerezo rya 30 Nyakanga 2016, wagenwe n’ingingo 33/24 y’Inama Mpuzamakungu ya ONU ijejwe kubahiriza agateka ka zina muntu. Uwo mugwi ushinzwe kutohoza ido n’ido ingene agateka ka zina muntu kandagaye mu Burundi kuva mu kwezi kwa Ndamukiza 2015, kumenya abagirizwa ivyo vyaha no kumenyesha ibikwiye kukorwa..*

*Icegeranyo nyezina cakozwe n’uwo murwi, kiri kumwe n’ibibazo vyabajijwe hamwe na bimwe bimwe mu vyashikirijwe n’abakorewe ayo mabi, tubisanga kuri uyu : http://www.ohchr.org/FR/HRBodies/HRC/CoIBurundi/Pages/CoIBurundiReportHRC36.aspx*

*Uwuserukira abamenyeshamakuru : (Jeneve) Claire Kaplun, Office of the UN High Commissioner for Human Rights (OHCHR), Tel: +41-2 917 9056, email: ckaplun@ohchr.org*